16)

pēc 56. panta pievieno šādas iedaļas: “14. IEDAĻA Atbalsts reģionālajām lidostām 56.a pants Ieguldījumu atbalsts reģionālajām lidostām 1. Ieguldījumu atbalsts lidostai ir saderīgs ar iekšējo tirgu Līguma 107. panta 3. punkta nozīmē un ir atbrīvots no Līguma 108. panta 3. punktā noteiktās paziņošanas prasības, ja ir izpildīti šajā pantā un I nodaļā paredzētie nosacījumi. 2. Attiecīgais ieguldījums nepārsniedz to, kas ir nepieciešams, lai ņemtu vērā vidēja termiņa gaidāmo plūsmas apjomu, pamatojoties uz saprātīgām plūsmas prognozēm. 3. Lidosta ir pieejama visiem potenciālajiem lietotājiem. Fizisku jaudas ierobežojumu gadījumā tās sadale notiek, pamatojoties uz piemērotiem, objektīviem, pārredzamiem un nediskriminējošiem kritērijiem. 4. Atbalstu nepiešķir lidostām, kas atrodas 100 km attālumā vai 60 minūšu braucienā ar automašīnu, autobusu, vilcienu vai ātrvilcienu no esošas lidostas, no kuras tiek sniegti regulāri gaisa pakalpojumi Regulas (EK) Nr. 1008/2008 2. panta 16. punkta nozīmē. 5. Atbalstu nepiešķir lidostām, kurās iepriekšējo divu finanšu gadu laikā pirms gada, kurā atbalsts tiek faktiski piešķirts, vidējā ikgadējā pasažieru plūsma ir vairāk nekā trīs miljoni pasažieru. Atbalsts nedrīkst izraisīt lidostas vidējās ikgadējās plūsmas palielinājumu virs trīs miljoniem pasažieru divu finanšu gadu laikā pēc atbalsta piešķiršanas. 6. Atbalstu nepiešķir lidostām, kurās iepriekšējo divu finanšu gadu laikā pirms gada, kurā atbalsts tiek faktiski piešķirts, vidējā ikgadējā kravu plūsma pārsniedz 200 000 tonnas. To nepiemēro arī tad, ja sagaidāms, ka atbalsta rezultātā lidostas vidējā ikgadējā kravu plūsma palielināsies virs 200 000 tonnām divu finanšu gadu laikā pēc atbalsta piešķiršanas. 7. Atbalstu nepiešķir esošo lidostu pārcelšanai vai jaunas pasažieru lidostas izveidei, tostarp esoša lidlauka pārveidošanai par pasažieru lidostu. 8. Atbalsta summa nepārsniedz starpību starp attiecināmajām izmaksām un pamatdarbības peļņu no ieguldījuma. Pamatdarbības peļņu atskaita no attiecināmajām izmaksām iepriekš saskaņā ar pamatotām prognozēm vai izmanto atgūšanas mehānismu. 9. Attiecināmās izmaksas ir izmaksas, kas saistītas ar ieguldījumiem lidostas infrastruktūrā, tostarp plānošanas izmaksas. 10. Atbalsta summa nedrīkst pārsniegt: a) 50 % no attiecināmajām izmaksām lidostām, kurās divos finanšu gados pirms gada, kurā atbalsts tiek faktiski piešķirts, vidējā ikgadējā pasažieru plūsma ir no viena līdz trīs miljoniem pasažieru; b) 75 % no attiecināmajām izmaksām lidostām, kurās divos finanšu gados pirms gada, kurā atbalsts tiek faktiski piešķirts, vidējā ikgadējā pasažieru plūsma nepārsniedz vienu miljonu pasažieru; 11. Atbalsta maksimālo intensitāti var palielināt par 20 procentpunktiem lidostām, kuras atrodas attālos reģionos. 12. Šā panta 2. un 4. punktu nepiemēro lidostām, kurās iepriekšējo divu finanšu gadu laikā pirms gada, kurā atbalsts tiek faktiski piešķirts, vidējā ikgadējā pasažieru plūsma nepārsniedz 150 000 pasažieru, ja nav sagaidāms, ka atbalsta rezultātā lidosta savu vidējo ikgadējo pasažieru plūsmu palielinās virs 150 000 pasažieriem. Atbalsts, kas piešķirts šādām lidostām, atbilst vai nu 8. punktam, vai arī 10. un 11. punktam. 15. IEDAĻA Atbalsts ostām 56.b pants Ieguldījumu atbalsts jūras ostām 1. Ieguldījumu atbalsts jūras ostām ir saderīgs ar iekšējo tirgu Līguma 107. panta 3. punkta nozīmē un ir atbrīvots no Līguma 108. panta 3. punktā noteiktās paziņošanas prasības, ja ir izpildīti šajā pantā un I nodaļā paredzētie nosacījumi. 2. Attiecināmās izmaksas ir ieguldījumu izmaksas, tostarp plānošanas izmaksas: a) par jūras ostu infrastruktūru izbūvi, nomaiņu vai modernizāciju; un b) par piekļuves infrastruktūras ostas teritorijā izbūvi, nomaiņu vai modernizāciju. Tas ietver bagarēšanu ostas teritorijā, izņemot kārtējo bagarēšanu. 3. Ieguldījumu izmaksas, kuras attiecas uz ar transportu nesaistītām darbībām, tostarp rūpnieciskās ražošanas iekārtām, kas darbojas ostas teritorijā, birojiem vai veikaliem, kā arī būvēm un aprīkojumam, nav attiecināmas. 4. Atbalsta intensitāte nepārsniedz starpību starp attiecināmajām izmaksām un pamatdarbības peļņu no ieguldījuma. Pamatdarbības peļņu atskaita no attiecināmajām izmaksām iepriekš saskaņā ar pamatotām prognozēm vai izmanto atgūšanas mehānismu. 5. Atbalsta maksimālā summa ieguldījumiem, kas noteikti 2. punkta a) apakšpunktā, nepārsniedz: a) 100 % no attiecināmām izmaksām, ja attiecināmās izmaksas nav lielākas par EUR 20 miljoniem; b) 80 % no attiecināmām izmaksām, ja attiecināmās izmaksas pārsniedz EUR 20 miljonus, bet nav lielākas par EUR 50 miljoniem; c) 50 % no attiecināmām izmaksām, ja attiecināmās izmaksas pārsniedz EUR 50 miljonus, bet nav lielākas par EUR 100 miljoniem; d) 50 % no attiecināmām izmaksām, ja attiecināmās izmaksas nav lielākas par EUR 120 miljoniem jūras ostām, kuras iekļautas pamattīkla koridora darba plānā, kā minēts Regulas (ES) Nr. 1315/2013 47. pantā. Atbalsta maksimālā intensitāte ieguldījumiem, kas noteikti 2. punkta b) apakšpunktā, nepārsniedz 100 % no attiecināmajām izmaksām. 6. Atbalsta intensitātes, kas paredzētas 5. punkta pirmās daļas b), c) un d) apakšpunktos, var paaugstināt par 10 procentpunktiem ieguldījumiem atbalstāmos apgabalos, kuri atbilst Līguma 107. panta 3. punkta a) apakšpunkta nosacījumiem, un par 5 procentpunktiem ieguldījumiem atbalstāmos apgabalos, kuri atbilst Līguma 107. panta 3. punkta c) apakšpunkta nosacījumiem. 7. Ikvienu atbalstīto ieguldījumu, kuru tas pats saņēmējs ir sācis triju gadu laikā no dienas, kad sākti darbi pie cita atbalstītā ieguldījuma tajā pašā jūras ostā, uzskata par daļu no vienota ieguldījumu projekta. 8. Koncesijas vai cita veida pilnvarojumus trešām personām izbūvēt, modernizēt, ekspluatēt vai nomāt ostu infrastruktūru piešķir konkurenci veicinošā, pārredzamā, nediskriminējošā un beznosacījumu veidā. Darbības termiņš jebkurai koncesijai vai cita veida pilnvarojumam trešai personai par infrastruktūras nomāšanu vai ekspluatāciju nepārsniedz laiku, kāds šai trešai personai varētu būt pamatoti vajadzīgs, lai atgūtu būvju ekspluatācijā vai pakalpojumu sniegšanā ieguldītos līdzekļus un gūtu peļņu no ieguldītā kapitāla, ņemot vērā konkrēto līguma mērķu sasniegšanai vajadzīgos ieguldījumus. 9. Atbalstītās ostas infrastruktūras pieejamību ieinteresētajiem lietotājiem nodrošina vienlīdzīgā un nediskriminējošā veidā atbilstīgi tirgus nosacījumiem. 10. Kā alternatīvu 4., 5. un 6. punktā minētajai metodei, ja atbalsts nepārsniedz EUR 5 miljonus, atbalsta maksimālo summu var noteikt 80 % apmērā no attiecināmajām izmaksām. 56.c pants Ieguldījumu atbalsts iekšzemes ostām 1. Ieguldījumu atbalsts iekšzemes ostām ir saderīgs ar iekšējo tirgu Līguma 107. panta 3. punkta nozīmē un ir atbrīvots no Līguma 108. panta 3. punktā noteiktās paziņošanas prasības, ja ir izpildīti šajā pantā un I nodaļā paredzētie nosacījumi. 2. Attiecināmās izmaksas ir ieguldījumu izmaksas, tostarp plānošanas izmaksas: a) par iekšzemes ostu infrastruktūru izbūvi, nomaiņu vai modernizāciju; un b) par piekļuves infrastruktūras ostas teritorijā izbūvi, nomaiņu vai modernizāciju. Tas ietver bagarēšanu ostas teritorijā, izņemot kārtējo bagarēšanu. 3. Ieguldījumu izmaksas, kuras attiecas uz ar transportu nesaistītām darbībām, tostarp rūpnieciskās ražošanas iekārtām, kas darbojas ostas teritorijā, birojiem vai veikaliem, kā arī būvēm un aprīkojumam, nav attiecināmas. 4. Atbalsta summa nepārsniedz starpību starp attiecināmajām izmaksām un pamatdarbības peļņu no ieguldījuma. Pamatdarbības peļņu atskaita no attiecināmajām izmaksām iepriekš saskaņā ar pamatotām prognozēm vai izmanto atgūšanas mehānismu. 5. Maksimālā atbalsta intensitāte nedrīkst pārsniegt 100 % no attiecināmām izmaksām. 6. Ikvienu atbalstīto ieguldījumu, kuru tas pats saņēmējs ir sācis triju gadu laikā no dienas, kad sākti darbi pie cita atbalstītā ieguldījuma tajā pašā iekšzemes ostā, uzskata par daļu no vienota ieguldījumu projekta. 7. Koncesijas vai cita veida pilnvarojumus trešām personām izbūvēt, modernizēt, ekspluatēt vai nomāt ostu infrastruktūru piešķir konkurenci veicinošā, pārredzamā, nediskriminējošā un beznosacījumu veidā. Darbības termiņš jebkurai koncesijai vai cita veida pilnvarojumam trešai personai par infrastruktūras nomāšanu vai ekspluatāciju nepārsniedz laiku, kāds šai trešai personai varētu būt pamatoti vajadzīgs, lai atgūtu būvju ekspluatācijā vai pakalpojumu sniegšanā ieguldītos līdzekļus un gūtu peļņu no ieguldītā kapitāla, ņemot vērā konkrēto līguma mērķu sasniegšanai vajadzīgos ieguldījumus. 8. Atbalstītās ostas infrastruktūras pieejamību ieinteresētajiem lietotājiem nodrošina vienlīdzīgā un nediskriminējošā veidā atbilstīgi tirgus nosacījumiem. 9. Kā alternatīvu 4. un 5. punktā minētajai metodei, ja atbalsts nepārsniedz EUR 2 miljonus, atbalsta maksimālo summu var noteikt 80 % apmērā no attiecināmajām izmaksām.”;